宿琴高巖二首  其二
作者：周紫芝
朝代：宋

paragraphs: 長川抱空巖，春水三月深。
有魚歲一來，瑣細如寸針。
網魚聚乾腊，白艇爭分陰。
與人作苞苴，囊紗走權門。
人言投鱠殘，成魚只侵尋。
豈有仙家庖，烹鮮赤刀砧。
又言棄藥滓，入水成纖鱗。
仙事亦渺茫，詎可窮本因。
不知誰作古，遺禍今猶存。
殺魚歲億萬，可易千黄金。
僅令貴公子，醉嚼聊一欣。
世俗自乃爾，仙人亦何心。